Höfundur : Gunnar Gunnarsson • Skrifað : 26. nóvember 2019 . Lögreglan á Austurlandi áminnir ökumenn um að skafa framrúður bíla sinna áður en farið er af stað á morgnana . Nokkrir ökumenn voru stöðvaðir og sektaðir vegna þess í morgunn . Þrjár bílveltur urðu á Fljótsdalshéraði í skyndilegri hálku í gærkvöldi . Bílvelturnar urðu milli klukkan átta og níu í gærkvöldi , tvær á Jökuldal og sú þriðja í Egilsstaðaskógi . Loftið var rakt , enginn vindur og skyndilegt frost þannig ökumenn áttuðu sig ekki nógu vel á aðstæðum . Í tveimur bílanna voru ökumenn einir á ferðinni en einn farþegi í þeim þriðja . Þeir voru fluttir á heilsugæslu til aðhlynningar en meiðsli þeirra voru ekki alvarleg . Hins vegar varð töluvert eignatjón í óhöppunum . Lögreglan á Austurlandi brýnir fyrir ökumönnum að huga vel að búnaði bifreiða sinna og sérstaklega að skafa framrúðurnar . Brögð hafa verið að því að ökumenn séu latir við það og voru allnokkrir stöðvaðir í umdæminu vegna þess í morgun . Það borgar sig hins vegar yfirleitt að skafa því sektin fyrir það er 20 þúsund krónur .